**ДОГОВОР ЗА УСЛУГА**

**№ 51-64/09.11. 2016 г.**

Днес, 09.11.2016 г., в град София,

**Министерство на земеделието и храните**, гр. София, бул. „Христо Ботев” № 55, ЕИК 831909905, представлявано от Десислава Жекова Танева – министър на земеделието и храните и от Капка Алексиева – началник на отдел „Счетоводство” в дирекция „ФУ” на МЗХ, наричано за краткост ВЪЗЛОЖИТЕЛ и **Адвокатско дружество „Георгиев, Тодорови Ко“,** регистрирано и вписано в Регистъра на адвокатските дружества при Софийски градски съд, със седалище и адрес на управление: гр. София, район Триадица, ул. „П. Парчевич“ № 27, БУЛСТАТ 131437426, представлявано от Иван Тодоров, в качеството му на управляващ съдружник, наричано по-долу за краткост ИЗПЪЛНИТЕЛ, на основание чл. 183, вр. чл. 112, вр. чл. 182, ал. 1, т. 5 от Закона за обществените поръчки и Решение № РД 52-44 от 24.08.2016 г. на ВЪЗЛОЖИТЕЛЯ за избор на изпълнител, се договориха за следното:

1. **ПРЕДМЕТ НА ДОГОВОРА**

**Чл. 1** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извърши услуга с предмет: **„Изготвяне на проект на нормативен акт с работно заглавие „Кодекс за поземлените отношения“”**, съгласно Техническата спецификация на ВЪЗЛОЖИТЕЛЯ, Техническото предложение, Ценовото предложение на ИЗПЪЛНИТЕЛЯ, подадени в процедурата за възлагане на обществената поръчка по реда на Закона за обществените поръчки - неразделна част от договора, както и съгласно протокола от проведените преговори, подписан от участника и от оценителната комисия.

**ІІ. СРОК ЗА ИЗПЪЛНЕНИЕ**

**Чл. 2** Срокът за изпълнение на услугата е 15.11.2016 г.

**ІІІ. ГАРАНЦИЯ ЗА ИЗПЪЛНЕНИЕ**

**Чл. 3 (1)** При подписване на договора ИЗПЪЛНИТЕЛЯТ представя гаранция за изпълнение в размер на 5% (пет на сто) от възнаграждението по чл. 9, без ДДС.

**(2)** При подписване на договора ИЗПЪЛНИТЕЛЯТ представя 100% (сто процента) гаранция върху стойността на авансовото плащане по чл. 10, ал. 1, т. 1, без ДДС.

**(3)** ВЪЗЛОЖИТЕЛЯТ освобождава гаранциите в срок до 2 /два/ месеца, след приемане на изпълнението, предмет на настоящия договор, ако изпълнението на поръчката е прието, без забележки.

**Чл. 4** Гаранциите по чл. 3 следва да бъдат със срок, надвишаващ срока на изпълнение на поръчката с не по-малко от три месеца.

**Чл. 5** ВЪЗЛОЖИТЕЛЯТ задържа гаранцията за изпълнение, ако в процеса на изпълнение на договора възникне спор между страните, отнесен за решаване от компетентния съд.

**ІV. ПРАВА И ЗАДЪЛЖЕНИЯ НА СТРАНИТЕ**

**Чл. 6** ВЪЗЛОЖИТЕЛЯТима следните права и задължения:

1. да получава информация от ИЗПЪЛНИТЕЛЯ за хода на работата по изпълнение на услугата;

2. да осъществява контрол по изпълнението на договора, във всеки момент от изпълнението на договора, без с това да пречи на ИЗПЪЛНИТЕЛЯ, чрез назначена от ВЪЗЛОЖИТЕЛЯ, комисия за управление и контрол;

3. да получи от ИЗПЪЛНИТЕЛЯ завършената услуга, изпълнена качествено и в срок;

4. да иска от ИЗПЪЛНИТЕЛЯ да отстрани непълноти и грешки, да преработи или доработи представения проект на нормативен акт, предмет на настоящия договор;

5. да откаже приемането на услугата, ако същата не отговаря на изискванията на Техническата спецификация на ВЪЗЛОЖИТЕЛЯ, неразделна част от договора;

6. да получи от ИЗПЪЛНИТЕЛЯ изготвения проект на нормативен акт, предмет на настоящия договор, в това число всички документи съпътстващи хода на изпълнението, съгласно Техническата спецификация. Изготвените в изпълнение на договора документи трябва бъдат представени във формат, в който ВЪЗЛОЖИТЕЛЯТ да може самостоятелно да ги използва, развива, разработва и администрира;

7. да заплати договореното възнаграждение по реда и условията на договора.

**Чл. 7 ИЗПЪЛНИТЕЛЯТ** има следните права и задължения:

1. да изпълни услугата качествено, в съответствие с договорените изисквания и да я предаде на ВЪЗЛОЖИТЕЛЯ в срок;

2. да отстранява за своя сметка допуснатите грешки и направени пропуски, констатирани от ВЪЗЛОЖИТЕЛЯ;

3. да предоставя на ВЪЗЛОЖИТЕЛЯ информация за хода на работата по изпълнение на услугата, както и да му осигурява възможност за осъществяване на контрол, по изпълнението относно качество и др., във всеки момент от изпълнението на договора, чрез комисията по чл. 6, т. 2;

4. да не предоставя на физически и юридически лица документи и информация, свързани с изпълнението на услугата без писменото съгласие на ВЪЗЛОЖИТЕЛЯ;

5. да представи валидни гаранции по начина, описан в чл. 3-4 от този договор;

6. да изготви и представи на ВЪЗЛОЖИТЕЛЯ в срок до 15.11.2016 г. отчет за изпълнението на поръчката, ведно с изготвения проект на нормативен акт, предмет на договора и всички документи съпътстващи хода на изпълнението съгласно Техническата спецификация. Всички документи се представят в 3 екземпляра на хартиен носител и 1 екземпляр на магнитен носител (CD);

7. да предостави на ВЪЗЛОЖИТЕЛЯ изготвения проект на нормативен акт, предмет на настоящия договор, в това число всички документи съпътстващи хода на изпълнението, съгласно Техническата спецификация. Изготвените в изпълнение на договора документи трябва бъдат представени във формат, в който ВЪЗЛОЖИТЕЛЯТ да може самостоятелно да ги използва, развива, разработва и администрира;

8. да уведоми своевременно ВЪЗЛОЖИТЕЛЯ, в случай че възникнат непреодолими затруднения, които могат за забавят или осуетят точното изпълнение на договора;

9. при констатирани непълноти, грешки и пропуски в изготвения проект на нормативен акт, установени след предоставянето му на ВЪЗЛОЖИТЕЛЯ, ИЗПЪЛНИТЕЛЯТ е длъжен да ги отстрани за своя сметка в срок до 5 работни дни от уведомяването му;

10. да получи уговореното възнаграждение по реда и условията на договора.

**V. ПРИЕМАНЕ**

**Чл. 8** **(1)** Приемането на документите по чл. 7, т. 6, се осъществява чрез комисията по чл. 6, т. 2. Документите се представят чрез съпроводително писмо и се регистрират в деловодната система на ВЪЗЛОЖИТЕЛЯ.

**(2)** Комисията по чл. 6, т. 2 разглежда представените документи в срок до 10 работни дни и в случай, че не констатира пропуски или непълноти, се подписва приемо-предавателен протокол между страните, с който работата се приема без забележки.

**(3)** В случай, че бъдат констатирани пропуски или непълноти в представените документи, комисията по чл. 6, т. 2 изготвя протокол с констатации, който се връчва на Изпълнителя за отстраняването им в срок не по-дълъг от 5 работни дни.

**VІ. ЦЕНИ И НАЧИН НА ПЛАЩАНЕ**

**Чл. 9** ВЪЗЛОЖИТЕЛЯТ се задължава да заплати на ИЗПЪЛНИТЕЛЯ за цялостното изпълнение на услугата възнаграждение в размер на 385 000 (триста осемдесет и пет хиляди) лева без ДДС, ДДС е в размер на 77 000 (седемдесет и седем хиляди) лева, или общо 462 000 (четиристотин шестдесет и две хиляди) лева с включен ДДС.

**Чл. 10 (1)** ВЪЗЛОЖИТЕЛЯТ ще заплати възнаграждението по чл. 9 на две части чрез банков превод по сметката на ИЗПЪЛНИТЕЛЯ, както следва:

**1. авансово плащане** – 20% от общата стойност на договора ще се заплати в срок до 10 (десет) работни дни след сключване на договора. Плащането се осъществява след представяне от ИЗПЪЛНИТЕЛЯ на оригинална фактура.

**2. окончателно плащане** – остатъкът от стойността на договора, в размер на 80%, ще се заплати след приспадане на авансово изплатената сума по т. 1 в срок до 30 (тридесет) календарни дни, след приемане на извършената услуга, съгласно чл. 8, ал. 2, без забележки. Плащането се осъществява след представяне от ИЗПЪЛНИТЕЛЯ на оригинална фактура.

**(2)** Банковата сметка на ИЗПЪЛНИТЕЛЯ е:

Банка: Юробанк и Еф Джи България АД, клон София

Банкова сметка: IBAN BG 81 BPBI 7940 1054 0371 01

Банков код: BIC BPBIBGSF

**VІІ. ОТГОВОРНОСТ ПРИ НЕИЗПЪЛНЕНИЕ**

**Чл. 11** **(1)** При забавено изпълнение на услугата по вина на ИЗПЪЛНИТЕЛЯ, той дължи на ВЪЗЛОЖИТЕЛЯ неустойка в размер на 0.5 % от договореното възнаграждение без ДДС за всеки просрочен ден, но не повече от 10%.

**(2)** При виновно неизпълнение на договорно задължение извън случаите по ал. 1, ИЗПЪЛНИТЕЛЯТ дължи на ВЪЗЛОЖИТЕЛЯ неустойка в размер на 10% от договореното възнаграждение без ДДС.

**(3)** В случаите по ал. 1 или ал. 2 неустойката се удържа от гаранцията за изпълнение. В случай че неустойката надвишава по размер гаранцията за изпълнение Възложителят има право да търси разликата до пълния й размер.

**Чл. 12** Изплащането на неустойки и обезщетения по този договор не лишава изправната страна по договора от право да търси обезщетение за вреди и пропуснати ползи по общия ред.

**VІІІ. ПРЕКРАТЯВАНЕ НА ДОГОВОРА**

**Чл. 13** Договорът се прекратява:

1. с изпълнението на всички задължения на страните по него;

2.по взаимно съгласие между страните, изразено в писмена форма;

3. с развалянето му по реда на чл. 87 от Закона за задълженията и договорите.

**Чл. 14** ВЪЗЛОЖИТЕЛЯТ може да развали договора едностранно, с писмено уведомление до ИЗПЪЛНИТЕЛЯ, без предизвестителен срок, ако в хода на изпълнението стане явно, че ИЗПЪЛНИТЕЛЯТ просрочва изпълнението на задълженията си или не извършва услугата с нужното качество. В този случай на заплащане подлежат само тези работи, които са извършени качествено и могат да бъдат полезни на ВЪЗЛОЖИТЕЛЯ.

**Чл. 15** ВЪЗЛОЖИТЕЛЯТ може да прекрати договора с писмено уведомяване на ИЗПЪЛНИТЕЛЯ, без предизвестителен срок, ако в резултат на обстоятелства, възникнали след сключването му, не е в състояние да изпълни своите задължения. В тези случаи той заплаща на ИЗПЪЛНИТЕЛЯ фактически извършената работа по реда на този договор.

**ІХ. НЕПРЕОДОЛИМА СИЛА**

**Чл. 16** Непреодолима сила е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по договора, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа.

**Чл. 17 (1)** Непреодолимата сила не представлява недостатъци в разработката или материалите или закъснения в предоставянето им, трудови спорове, стачки или финансови затруднения. Страните не отговарят за нарушение на задълженията си по договора, ако не са в състояние да ги изпълняват поради възникване на непреодолима сила.

**(2)** Без да се засягат разпоредбите на раздел VІІІ „Прекратяване на договора“, страната, засегната от непреодолима сила, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

**(3)** Страната, изпълнението на чието задължение е възпрепятствано от непреодолимата сила, е длъжна да представи в най – кратки срокове и сертификат за непреодолима сила, издаден от Българската търговско – промишлена палата или да докаже наличието й с други релевантни документи и доказателства.

**(4)** След отпадане на обстоятелствата от извънреден характер, които се определят като непреодолима сила, страната, която е дала известието по ал. 2, в седемдневен срок с писмено предизвестие уведомява другата страна за възобновяване на изпълнението па договора.

**(5)** Ако след изтичане на срока по ал. 4, страната, която е дала известието по ал. 2, не даде известие за възобновяване на изпълнението по договора, втората страна уведомява с писмено известие, че са налице основанията за възобновяване на изпълнението и иска от първата страна да даде известие за възобновяване на изпълнението, като определя и срок за това, който не може да е по – кратък от седем дни.

**(6)** Ако и след изтичане на срока, определен в известието по ал. 5 страната, която е дала известието по ал. 2, не възобнови изпълнението на договора, изправната страна има право да прекрати договора.

**Х. ДОПЪЛНИТЕЛНИ РАЗПОРЕДБИ**

**Чл. 18**  Всички спорни въпроси във връзка със сключването, изпълнението и прекратяването на този договор са подсъдни на съответния по степен съд в гр. София.

**Чл. 19** За всички неуредени в настоящия договор въпроси се прилагат разпоредбите на българското законодателство.

Неразделна част от настоящия договор са:

1. техническа спецификация от документацията на ВЪЗЛОЖИТЕЛЯ;

2. техническо предложение от офертата на ИЗПЪЛНИТЕЛЯ;

3. ценово предложение и хонорар сметка от офертата на ИЗПЪЛНИТЕЛЯ;

4. протокол от проведените преговори.

Договорът се състави в 3 еднообразни екземпляра - един за ИЗПЪЛНИТЕЛЯ и два за ВЪЗЛОЖИТЕЛЯ.

**ВЪЗЛОЖИТЕЛ: ЗА ИЗПЪЛНИТЕЛ: п. не се чете**

**МИНИСТЪР: п. не се чете УПРАВЛЯВАЩ СЪДРУЖНИК:**

**ДЕСИСЛАВА ТАНЕВА ИВАН ТОДОРОВ**

**НАЧАЛНИК ОТДЕЛ п. не се чете**

**„СЧЕТОВОДСТВО” НА МЗХ:**

**КАПКА АЛЕКСИЕВА**